39. schôdza NR SR - 5.deň - B. popoludní
Dátum: 2025-09-16
Poslanec: Galek, Karol (SaS)
Druh vystúpenia: Vystúpenie v rozprave

Vážený pán minister, milé kolegyne, kolegovia, aj koaliční, pekný deň prajem. Ja nebudem vystupovať dlho, koniec koncov moji predrečníci už povedali toho veľa, ale určite nie všetko a ešte mnohé ďalšie príspevky nám povedia aj viac práve k tomuto neodôvodnenému skrátenému legislatívnemu konaniu. A tak ako tu zaznievala predtým kritika, tak ja si dovolím pána ministra pochváliť. Určite by som ho rád pochválil aj za skrátené legislatívne konanie a určite by som ho rád pochválil aj za samotný konsolidačný balíček, pretože naozaj nič lepšie pre opozičnú politiku si neviem jednoducho predstaviť. V samotnom návrhu je obrovské množstvo nesystémových opatrení. Tieto sú zle nastavené. Máme zle odôvodnené skrátené legislatívne konanie, zle vypočítané vplyvy na štátny rozpočet, prezentácia samotného skráteného balíčka bola demagogická, zmätočná, opatrenia sa menili z večera do rána. Častokrát tento balíček absolútne nereflektuje na peniaze, ktoré sú vyhodené doslova von oknom ako je napríklad nesystémová plošná energopomoc. Celá táto, celá táto konsolidácia postihne, bohužiaľ, práve tých najchudobnejších a zlikviduje našich živnostníkov. Takže kým pre nás, ako opozíciu, ako už vidíte druhý deň sa nič lepšie nemohlo stať, ale toto je absolútne zlé pre ľudí, pre ľudí ktorých táto konsolidácia bytostne postihne. A za toto, bohužiaľ, pán minister, vás musím pokarhať. Ale ja verím, že budete súhlasiť aj s tým heslom, ktoré hovorí o tom, že kritika nás posúva dopredu a možno naozaj to, že ako návrh na skrátené legislatívne konanie, tak aj samotný konsolidačný balíček je deravý a plný chýb. Možno že to bolo koniec koncov úmyslom. Úmyslom preto, aby ste si mohli vypočuť druhých a tieto návrhy, ktoré tu padnú aj v samotnej rozprave následne zapracovať. Povedzme si, naozaj tých návrhov tu bolo veľa. Kolega Marián Viskupič, chodievam s ním aj na samotné tlačové besedy, veľmi trefne odprezentoval jednotlivé kritické body tohto balíčka a tak isto aj dal návrhy ako by sa mohlo pomôcť nie nám, nie vám, ale ľuďom, ktorých tento konsolidačný balíček priamo postihne. My sme dnes v skrátenom legislatívnom konaní. Po ňom bude zrejme teda, ak toto skrátené legislatívne konanie bude schválené, bude prvé čítanie a bude aj druhé čítanie, takže naozaj toho priestoru na zlepšovanie je tam ešte dosť. Ale to, že na skrátené legislatívne konanie nie je dôvod, to ste myslím si, že už vypočuli viackrát a počujete to aj odo mňa. A hoci neviem, či je to možné, ale tak dozvieme sa to najneskôr v rámci hlasovania, dávam týmto návrh na dopracovanie aj samotného návrhu na skrátené legislatívne konanie. Ako môj kolega a poprosím pána spravodajcu, keby si to zapísal a keby toto bolo aj súčasťou hlasovacej šnúry. Ďakujem pekne. Ako aj môj kolega Ondrej Dostál vo svojom vystúpení odprezentoval celý tento návrh ako na skrátené legislatívne konanie, tak aj samotný konsolidačný balíček sú falošné. A to, že skrátené legislatívne konanie nie je opodstatnené, tak to vidíme aj v prípade iných koaličných návrhov alebo vládnych návrhov, ktoré sa k nám dostávajú do parlamentu. Takže naozaj nič nové na svete a bohužiaľ, škodí to. Ale takým tým majstrom na zneužívanie týchto skrátených legislatívnych konaní je minister Taraba. Teraz vám poviem čo sa vlastne udialo minulý týždeň a možno, že aj vám to dá istý návrh alebo istú predstavu ako by ste si mohli ďalej poradiť aj s týmto zbabraným skráteným legislatívnym konaním, aj so samotným konsolidačným balíčkom. Minulý týždeň sme tu mali zákon o posudzovaní vplyvov na životné prostredie. Tento mal reagovať na smernicu takzvanú RED III Renewable Energy Directive. Tento zákon išiel v super skrátenom legislatívnom konaní, 3. 9. bol na vláde, 8. 9. sa k nám dostal do skráteného legislatívneho konania, minulý týždeň sme už o ňom rokovali v druhom čítaní. A predstavte si, tento návrh zákona iná verzia bola v MPK, iná verzia bola na vláde, iná verzia sa k nám dostala na skrátené legislatívne konanie a následne teda do prvého čítania. Minister, alebo teda volajme ho majster Taraba to obhajoval tým, že zapracoval pripomienky. No a predstavte si, on ešte toto super skrátené legislatívne konanie vyšperkoval a doviedol do úplnej dokonalosti. V druhom čítaní vystupovala opozícia. Odprezentovali sme naše hlavné pripomienky k tomuto návrhu a následne vystúpil minister alebo majster Taraba, spustil takzvaný náhodný generátor slov. Hovoril o absolútne nesúvisiacich veciach, aby vytvoril priestor v rámci ktorého mohol alebo jeho kolegovia mohli pripraviť pozmeňovacie návrhy. Následne bola otvorená ústna rozprava v ktorej vystúpili dvaja koaliční poslanci a odprezentovali pozmeňovacie návrhy. Žiaľ, ešte aj tieto pozmeňovacie návrhy dobabral. A ani po tomto cirkuse, ktorý nám predviedol minulý týždeň, tento návrh nie je v súlade so Smernicou RED III Renewable Energy Directive. Ale pozor, ja hovorím o implementácii európskych smerníc, kde naozaj nie je možné vyťahovať hrozienka z koláča. Ale pán minister, vy túto šancu máte. Vy máte súbor opatrení. Vy tieto opatrenia viete prostredníctvom pozmeňovacích návrhov zmeniť, viete ich vytiahnuť a zrušiť alebo ich viete doplniť. To sú tie hrozienka, ktoré nakoniec budú dávať tú kompletnú chuť tomu čo vzíde z tejto Národnej rady. Preto vás vyzývam počúvajte. Počúvajte pozorne to čo sa tu hovorí v rozprave k skrátenému legislatívnemu konaniu. Verím, že prejde môj návrh na to, aby toto skrátené legislatívne konanie aj toto bolo vrátené na dopracovanie a znova získate nejaký čas. Počúvajte v prvom čítaní, počúvajte v druhom čítaní a kľudne využívajte tieto nástroje majstra Tarabu, pretože toto nie je o opozícii a o tom, aby sme vás tu donekonečna kritizovali. Toto nie je ani o vás, ani o jednom vašom koaličnom kolegovi. Toto je naozaj o ľuďoch a o tom ako sa budú mať. Ďakujem.